धानै दे खुम्बें दियां आड़ियां टपदा ओ ग्रां दे बश्कारें आई पुज्जा। फी ओ खूया आली बक्खी टुरी पेया। खूया कश पन्दरां हत्थ उरें ओदी चाल मट्ठी पेई गेई। फी ओ खड़ोई गेया। सामनै इक नार चरक्खड़ी दा रस्मा खिच्चा करदी ही। ओ उसी मते चिर दिखदा रेया। फी ओ घड़े चुक्कियै परतोन लगी। असने असी दिक्खेया ते फी ओदे कोला लंगी गेई। ओदे कुआंस टडोए दे रेह-ए ते सोमां ही, मेरी सोमां! नईं नां पछानेया मिगी? में ते पन्दरें गैंई रेडा उसी पन्छानी लैता हा। मेरे गित्तै ते हर गैं, गैं गैं ही पर ओदे गितै हर गैं इक बीते दा बरा हा। लुआदी दी परोश करने दी चैता ते बुड्डे सस्सू-सौहरे दी सेवा च डुब्बे मरे दा बरा! किन्ना दुक्ख जरना पेया ऐ इसी इक्कले! इसदा मूजब में आं। हून बचैरी अद्‌दी नईं रेई। मिगी अपनी अक्खियें सामनै बाहली रखदी ही...भलेखे कन्ने बी मेरे सोह नईं ही चुकदी। एदे सारे कसालें दा कारण में आं, में जिसी पैसा कमाने दी हुब्ब‌‌ ही, जिसने अपना सुख-स्वारथ गै सोचेगा। बाकी टब्बरा दा के होग, एदी फिकर ते दूर, खबर बी नईं रक्खी। पर सोमां दे मूआं पर चमक उयै पैहले आली ऐ। मेरी न्यालपा च ओदिया अक्खियां हल्ली बी नीमियां न। में ओदे हत्थ फड़ियै माफी मंगग...पर ए कुच्छड़ इसदे गिल्ल कोदा ऐ...कोदा ऐ ए गिल्लू?